‘Prominente’ sakeman in hof vir motorlisensie-bedrogspul(Argieffoto: SA Polisie/Facebook) ŉ Prominente sakeman van Mpumalanga is die 17de verdagte om in hegtenis geneem te word in verband met ŉ motorlisensie-bedrogspul van meer as R60 miljoen. Demieties Peter Botes (47) het Dinsdag in die Nelspruit-landdroshof verskyn en is op borgtog van R15 000 vrygelaat. Volgens die Padverkeersbestuurskorporasie staan Botes op 261 aanklagte van bedrog tereg wat voortspruit uit transaksies wat in 2017 gedoen is toe sy vloot voertuie glo bedrieglik gelisensieer is deur munisipale amptenare. Die saak is tot 20 Julie vanjaar uitgestel wanneer Botes en sy medebeskuldigdes in die Mbombela-handelsmisdaadhof sal verskyn. Die eerste verdagtes in die saak is reeds in Julie verlede jaar deur die Valke in hegtenis geneem. Die inhegtenisnemings het gevolg op uitgebreide ondersoeke waarby die Padverkeersbestuurskorporasie se nasionale teenkorrupsie-eenheid, die Valke en die spesiale ondersoekeenheid betrokke was. Die ondersoek het aan die lig gebring dat die administratiewe klerke die eNatis-stelsel gemanipuleer het om motorvoertuigeienaars te help om die betaling van voertuiglisensiegeld en boetes wat aan die staat verskuldig is, te vermy. Die ander beskuldigdes is Thembi Millicent Motlohi (43), Allman Thabani Masuku (35), Xoliswa Celia Ngcelwane (52), Nompulelo Winnie Nxumalo (44), Agnes Nosipho Ndzinisa (54), Nkosinathi Samuel Gumede (37), Thabang Khumalo (Clifford) (41), Nonhlanhla Precious Matsheka (42) en Nkosinathi Mahlalela (36). Kapt. Dineo Lucy Sekgotodi, Valke-woordvoerder, het gesê die ondersoek duur voort en die moontlikheid van verdere inhegtenisnemings kan nie uitgesluit word nie.